Papersnake/gushiwen huggingface dataset:
奉寄通州元九侍御
杨巨源（唐代）

大明宫殿郁苍苍，紫禁龙楼直署香。九陌华轩争道路，

一枝寒玉任烟霜。须听瑞雪传心语，莫被啼猿续泪行。

共说圣朝容直气，期君新岁奉恩光。
李钤辖坐上分题戴花
苏轼（宋代）

二八佳人细马驮，十千美酒渭城歌。
帘前柳絮惊春晚，头上花枝奈老何。
露湿醉巾香掩冉，月明归路影婆娑。
绿珠吹笛何时见，欲把斜红插皂罗。
好事近（秋饮）
吴文英（宋代）

雁外雨丝丝，将恨和愁都织。玉骨西风添瘦，减尊前歌力。

袖香曾枕醉红腮，依约唾痕碧。花下凌波入梦，引春雏双鶒。
题李静斋吟哦图
梁以壮（明代）

仕途斗奢华，官阁杂魑魅。璅结蟹为腹，水母虾以视。

貊舌舐昼林，虎口吼夜市。■𥜿笑唇掩，猩猩啼酒醉。

而乃冰雪心，屋漏仰无愧。平生会读书，必欲见之事。

八年莅靖安，恤民拯于水。瀰漫失田庐，心力日兼至。

神鹿能噬毒，鹄亭灰骨出。政行肃以清，对菊发幽思。

镂章布五霞，瑶蕊屑脂腻。
酬陈校书见寄
赵希迈（宋代）

日长松院静，孤坐对残编。
雨久波平岸，山高烧接天。
春酲茶可解，诗病药难痊。
独喜君清政，南中客共传。
野航亭为陈晋赋
吴当（元代）

山人筑居青涧傍，数间矮屋如舟航。清风粼粼白石烂，满目野水凝秋光。

浴水凫鹭閒来去，凭栏总是沧洲趣。竹间凉月白纷纷，更似芦花最深处。

高情阅世犹虚舟，久矣委心从去留。秋风不待归张翰，夜雪每疑来子猷。

儿童忽报前川涨，云雾轩窗九天上。故园梦断酒初醒，落日遥闻采莲唱。

西安城边芳草多，乱汀横渚尽烟波。纫兰为佩寄远道，又恐閒门无客过。

迢递江南望江北，住久岂知身是客。多情我自爱桐乡，自信鸥盟寒不得。

亦有扁舟彭蠡宾，别却槎头今几春。明朝便合投簪笏，向子亭边与卜邻。
花心动·劫外威音
长筌子（金朝）

劫外威音，叹劳生荒苍，几曾知觉。勘破转轮，擘碎虚空，游戏六门无著。块然蕙帐胡床稳，看铁树应时花灼。慧光烁。大明宝殿，玉龙盘薄。一颗玄珠踊跃。迸霞彩辉辉，万神欢乐。放去收来，逆顺纵横，雪曲顿超橐龠。真情欲诉凭谁说。见胎卵、梦魂交错。晓天廓。听吹凤楼画角。
发吉州
文天祥（宋代）

己卯六月初一日，苍然亭下楚囚立，山河颠倒纷雨泣。
乙亥七夕此何夕，煌煌斗牛剑光湿，戈鋋彗云雷电击。
三百馀年火为德，须臾风雨天地黑。
皇网解纽地维折，妾妇偷生自为贼。
英雄扼腕怒须赤，贯日血忠死穷北。
首阳风流落南国，正气未亡人未息。
青原万丈光赫赫，大江东去日夜白。
上塘值清明八首 其六
曹勋（宋代）

客路逢寒食，浙西春事稀。日华藏暖景，天气未单衣。

歌棹喧椎鼓，桃花巧映扉。空收麰麦粉，药病岂心违。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其十二
周密（宋代）

止止歌楚吟，已已弹长铗。及兹绿阴初，快蹑寻山屧。

富贵正何用，寒暑若交睫。谁将金谷诗，欲拟山阴帖。

一笑不复云，长歌自三叠。
哭赵忠定
范模（宋代）

日月开黄道，乾坤奠浑仪。
斯人今已矣，吾道竟何之。
玉铉忧思苦，金縢感慨迟。
仆碑今复立，恨不见封彝。
秋晚归棹
王继香（清代）

病起出访友，一棹乘风轻。回舟趁斜照，秋气分外清。

遥山何蜿蜒，秀极不可名。层云漏日气，白如匹练横。

风禾翻青黄，霜枫交碧赪。澄江泻浩瀚，长桥势如扃。

菱罫迷归途，鸥凫导之行。港曲农户聚，树古村社灵。

隔坞动歌吹，渔唱若为赓。莫色苍然来，勌羽还林坰。

日落万象隐，但见佛火明。一星冷萤度，四野寒螀鸣。

掩篷瞑趺坐，身仄心转平。须臾达北郭，街𣟄方初更。

昏黄叩关入，夜市镫荧荧。
哭陈伯求
舒岳祥（宋代）

早总淮西饷，晚为刑部郎，
艰危身九陨，漂泊泪千行。
天地孤忠在，山河遗恨长。
寡妻随季女，犹得在鄞乡。
胡廷晖画
张羽（明代）

画师我识吴兴胡，身长八尺苍髯须。
目光至老炯不枯，藻绘万象穷锱铢。
大儿十岁能操觚，小儿五岁能含朱。
得钱但供酒家需，时复纵博为欢娱。
魏公家藏《摘瓜图》，妙笔奚翅千明珠。
胡一见之神顿苏，以指画肚潜临摹。
落笔便与前人俱，祝融撑空阁道孤。
朝云暮雨相萦纡，中天碧瓦仙人庐。
下有桃源风景殊，鸡犬似是先秦余。
浔阳野客山泽臞，自从丧乱遭穷途。
幸逢治世容微躯，尧舜亦有巢由徒。
已办小艇长须奴，便欲往从渔父渔，江湖此境何地无。
寄石溪
何文季（宋代）

庞老多年不入州，一竿危坐石溪头。
山中饱食鱼羹饭，不博人间万户侯。
辛丑正月三日雪
陆游（宋代）

开岁尚残冬，佳哉雪意浓。
润归千里麦，声乱五更钟。
帘隙收初密，墙隅积已重。
龙团笑羔酒，狐腋袭驼茸。
危槛临欹竹，幽窗听堕松。
忽思西戍日，凭堞待传烽。
闻夷兵将攻镇海舍弟坤自家来郡寓
姚燮（清代）

空烟呼万鸦，单舸渡桃花。无恙邀天福，陈餐便夕加。

危床拥孤烛，静思逼繁笳。启阁更东望，乱山横暗沙。
长湖舟中
程大中（清代）

扁舟东下月清微，野水空濛独鹜飞。一片寒光摇不定，黄梅村路客初归。
往卜邻驿山间四绝句
湛若水（明代）

野桃得意为谁秾，水际翩翩弄影红。可惜不栽玄圃上，却同灌莽倚春风。
再用前韵
袁甫（宋代）

蒲卢喻政意何如，此语源流亦自洙。
若愿小民皆类我，须知类我始生徒。
和正仲提举 其四
彭汝砺（宋代）

岘首人亡无限悲，高阳客散有馀思。急来相就一游乐，明日东西浑未知。
空舲峡
贝青乔（清代）

险逾新崩滩，陡下射洪碛。鹢首昂然临，闯出峡门窄。

戙楫如翅张，浪头飞拍拍。累石阻当流，鼎峙波臣宅。

埵灶古所称，余烬义难绎。改名戒行船，惩此三珠石。

楚艑与吴艎，赀装多滞役。分运赁小舠，梭织渡沙脊。

或募土滩师，呼之作将伯。迸命放一滮，堕苦飘无迹。

所以阱擭愁，行旅多局蹐。我橐靡孑遗，来此忧转释。

空空下空舲，江神皆辟易。
新楼诗二十首。禹庙
李绅（唐代）

削平水土穷沧海，畚锸东南尽会稽。山拥翠屏朝玉帛，

穴通金阙架云霓。秘文镂石藏青壁，宝检封云化紫泥。

清庙万年长血食，始知明德与天齐。
谢圆机送梅
晁说之（宋代）

何事新梅度玉溪，应怜泯默与诗题。
少年曾赋宋开府，老大无如羯鼓迷。
南园饮罢留宿诘朝呈鲜于子骏范尧夫彝叟兄弟
司马光（宋代）

园僻青春深，衣寒积雨阙。
中宵酒力散，卧对满窗月。
旁观万象寂，远听群动绝。
只疑玉壶冰，未足比明洁。
过峡江 其二
李凤翥（清代）

和雨鹭涛双峡起，侵岚雉堞半山分。城东十七洞天内，长忆南朝萧子云。
恭和圣制朝泛舟于金海二首 其一
严嵩（明代）

太液波澄晓镜舒，满汀芳露湿红蕖。楼台隐映移天上，草树茏葱带雨馀。

云中扶辇来祥凤，蘋际随舟跃锦鱼。此日宸游歌圣藻，应知朝野共欢娱。
溪路邂逅傅骐骥之在所沽酒话别 其一
韩淲（宋代）

濯锦江头山四围，游人爱山自忘归。山光不为人转改，冉冉绿雾黄叶飞。
避世
黄锡朋（清代）

避世心情久泊如，且随潘岳赋閒居。却缘迟暮好言命，敢借穷愁轻著书。

绮绣川原非昔日，青荧灯火自吾庐。文章傥有光芒在，未觉人间事事虚。
夜泊桐庐眠先寄苏台卢郎中
杜牧（唐代）

水槛桐庐馆，归舟系石根。笛吹孤戍月，犬吠隔溪村。

十载违清裁，幽怀未一论。苏台菊花节，何处与开樽。
桃源行
王维（唐代）

渔舟逐水爱山春，两岸桃花夹古津。
坐看红树不知远，行尽青溪不见人。(不见 一作：忽值)
山口潜行始隈隩，山开旷望旋平陆。
遥看一处攒云树，近入千家散花竹。
樵客初传汉姓名，居人未改秦衣服。
居人共住武陵源，还从物外起田园。
月明松下房栊静，日出云中鸡犬喧。
惊闻俗客争来集，竞引还家问都邑。
平明闾巷扫花开，薄暮渔樵乘水入。
初因避地去人间，及至成仙遂不还。
峡里谁知有人事，世中遥望空云山。
不疑灵境难闻见，尘心未尽思乡县。
出洞无论隔山水，辞家终拟长游衍。
自谓经过旧不迷，安知峰壑今来变。
当时只记入山深，青溪几度到云林。
春来遍是桃花水，不辨仙源何处寻。
罗仙观
葛敏修（宋代）

罗仙一去二百载，马迹飞桥今尚存。鹤驭不为缑氏岭，桃花空出武陵源。

千年光景驰驹隙，三级波涛透禹门。欲见此翁论此事，夜深无梦入庄魂。
寄瑞岩老煜无取
车若水（宋代）

凉月空山挂祖衣，猿啼塔树昔人非。
春风早已青青柳，莫在梅花飞后飞。
凤栖梧 清明前三日因微雨过示众
王丹桂（金朝）

割爱忘情惟谨谨。兔走乌飞，催逼年华迅。又是清明将欲近。

家家烟火宜防慎。

和气氤氲当宝运。细雨廉纤，不负阳春信。造化工夫犹此进。

仙葩迤逦飘香韵。
方虚日斜再行宿乌山二首
杨万里（宋代）

多稼村村过，垂杨店店迎。
偶然逢客子，问得好山名。
投宿欣犹早，斜阳落更明。
仆人休进扇，得似晚风清。
钱塘感兴
孙雄飞（宋代）

百年承袭地，和气媚芳尘。
车马当吴会，山川与楚邻。
酒楼弦管暮，花市绮罗春。
风俗真佳丽，多应笑鲁民。
钱申仲大夫索四亭诗各赋一首 通惠亭
周紫芝（宋代）

昔人品淄渑，惠山压东南。谁知十里隔，通此一勺甘。

初不劳箨龙，漫山走嵌岩。方池汲清碧，地脉通溶涵。

瓷瓯落飞雪，石鼎鸣风杉。悬知与佳客，午梦回春酣。
游仙二首
秦观（宋代）

服形百神朝，刳心万绿尽。
我无退转境，何以有精进。
戏为汗漫游，八极一何近。
渺渺东海水，累累北邙坟。
向来歌舞处，忽复成荒村。
愚人如鹿耳，其死了无魂。
孰知九霄间，玄圃枕昆仑。
缁尘化人衣，苍萝谁与扪。
春日二首 其一
曾几（宋代）

今日知何日，东风破腊来。寒随边骑去，春与汉军回。

彩胜参差剪，蔬盘饤饾开。不妨时节好，年事岂禁催。
戊午元日二首 其二
刘克庄（宋代）

败絮萧然拥病身，久疏朝谒作閒人。公卿各趁黄麾仗，宾客谁看乌角巾。

菱照无情难讳老，杏梢作意已撩春。卧闻儿女夸翁健，诗句年光一样新。
再酬艾汝会秀才
陈履（明代）

我居南海湄，君住西江沚。相去天一涯，踪迹渺难拟。

自从挟策上皇州，十年几渡西江水。西江江水清且深，云间秀出多峰岑。

往来维舟重凝眺，山川云物系我心。地灵自是应人杰，仰止高山怀往哲。

祥麟威凤满郊原，芳躅高踪远相轶。此地衣冠宋代强，雄文杰出称欧阳。

文山忠烈昭天地，至今日月争辉光。后来豪杰森森起，贤名俱是标青史。

金牛高蹈称一峰，玉铉勋庸羡东里。近时罗邹世羽仪，儒雅风流予所师。

只今群公俱已矣，吁嗟逸驾谁堪追。吉州此日信多士，瑰奇见尔龙门子。

振藻人传白雪声，班荆我识青云器。羁栖俱在黄金台，日暮过逢把酒杯。

醉来时把珠玑吐，星辰错落青天开。怜君行年未四十，深壑神龙正方蛰。

匣中剑跃风雨鸣，笔底诗成鬼神泣。丈夫出处会有时，转眼便是风云期。

岂但文章埒班马，直须事业等龙夔。自笑清狂何所有，意气相逢却非偶。

长篇赠我重南金，高谊看君齐北斗。
秋怀六首
洪迈（宋代）

掩窗耿不寐，道人亦无悰。
故山新稻香，粥曾警枯桐。
梦中信了了，推枕闻西风。
少迟穉金壮，归善与子同。
松柏篇
鲍照（南北朝）

小序余患脚上气四十余日。
知旧先借傅玄集。
以余病剧。
遂见还。
开袠。
适见乐府诗龟鹤篇。
于危病中见长逝词。
恻然酸怀抱。
如此重病。
弥时不差。
呼吸乏喘。
举目悲矣。
火药间阙而拟之。
松柏受命独。
历代长不衰。
人生浮且脆。
鴥若晨风悲。
东海迸逝川。
西山导落晖。
南郊悦籍短。
蒿里收永归。
谅无畴昔时。
百病起尽期。
志士惜牛刀。
忍勉自疗治。
倾家行药事。
颠沛去迎医。
徒备火石苦。
奄至不得辞。
龟龄安可获。
岱宗限已迫。
睿圣不得留。
为善何所益。
舍此赤县居。
就彼黄垆宅。
永离九原亲。
长与三辰隔。
属纩生望尽。
阖棺世业埋。
事痛存人心。
恨结亡者怀。
祖葬既云及。
圹{土遂}亦已开。
室族内外哭。
亲疏同共哀。
外姻远近至。
名列通夜台。
扶舆出殡宫。
低回恋庭室。
天地有尽期。
我去无还日。
居者今已尽。
人事从此毕。
火歇烟既没。
形销声亦灭。
鬼神来依我。
生人永辞诀。
大暮杳悠悠。
长夜无时节。
郁湮重冥下。
烦冤难具说。
安寝委沉寞。
恋恋念平生。
事业有余结。
刊述未及成。
资储无担石。
儿女皆孩婴。
一朝放舍去。
万恨缠我情。
追忆世上事。
束教以自拘。
明发靡怡悆。
夕归多忧虞。
撤闲晨径流。
辍宴式酒濡。
知今瞑目苦。
恨失尔时娱。
遥遥远民居。
独埋深壤中。
墓前人迹灭。
冢上草日丰。
空床响鸣蜩。
高松结悲风。
长寐无觉期。
谁知逝者穷。
生存处交广。
连榻舒华茵。
已没一何苦。
楛哉不容身。
昔日平居时。
晨夕对六亲。
今日掩奈何。
一见无谐因。
礼席有降杀。
三龄速过隙。
几筵就收撤。
室宇改畴昔。
行女游归途。
仕子复王役。
家世本平常。
独有亡者剧。
时祀望归来。
四节静茔丘。
孝子抚坟号。
父子知来不。
欲还心依恋。
欲见绝无由。
烦冤荒陇侧。
肝心尽崩抽。
春日郊行
谋堚（明代）

荒刹虚亭古墓平，幽闲地上一僧行。
初疑废井人烟绝，又见丛林佛火生。
夹道白杨翁仲影，绕篱红杏子规声。
芳魂艳魄增惆怅，日拥沙堆半过城。
同榈香游石门次韵三首 其二
黄世则（清代）

细民竞锥末，志士惴人后。扰扰非一途，其欲两靡究。

摆脱利名间，清气塞宇宙。一笑春凫飞，何如野鹤瘦。
周七有诗续至和韵
韩淲（宋代）

净坊成野约，乐地可清论。士以世何贵，佛于人转尊。

茫茫空远志，历历任惊魂。连日岩花发，佳哉月下门。
谭永明中秋枉顾谈时事因及高堂白发感而赋此
庞尚鹏（明代）

曾忆当年赋远游，马前明月几中秋。披襟正忆都亭梦，倚剑宁中国士忧。

翠竹江村频下榻，晚山斜日共登楼。应怜寸草心长在，莫向风尘早白头。
送琴师毛敏仲北行
汪元量（宋代）

西塞山前日落处，北关门外雨来天。
南人堕泪北人笑，臣甫低头拜杜鹃。
雨夕怀炜文途中
孙世仪（清代）

难禁雪发变千茎，屈指无言数去程。旧日江山都入梦，新来风雨独关情。

渔村疏柳真州路，古寺残钟白下城。喜汝能游怜汝别，老怀颠倒一时生。
与叶淳老、侯敦夫、张秉道同相视新河，秉道有诗，次韵二首 其二
苏轼（宋代）

荆溪父老愁三害，下斩长蛟本无赖。平生倔强韩退之，文字犹为鳄鱼戒。

石门之役万金耳，首鼠不为吾已隘。江湖开塞古有数，两鹄飞来告成坏。

劝农使者非常人，一言已破黎民骇。上饶使君更超轶，坐睨浮山如累块。

髯张乃我结袜生，诗酒淋漓出狂怪。我作水衡生作丞，他日归朝同此拜。
偈二首 其一
释道英（宋代）

南北东西住险巘，古岩寒桂冷依依。无人到我经行地，明月清风拟付谁。
感情
于武陵（唐代）

青山长寂寞，南望独高歌。四海故人尽，九原新垄多。

西沉浮世日，东注逝川波。不使年华驻，此生能几何。
纪事
文天祥（宋代）

虎头牌子织金裳，北面三年蚁梦长。
借问一门朱与紫，江南几世谢君王。
岁晚幽兴
陆游（宋代）

梅出疏篱柳拂池，流年已迫早春时。
壮心卓荦犹欺酒，老业呻吟未废诗。
眼暗观书如棘沥，齿疏嘬饭似牛呞。
风炉欲试苍鹰爪，自向林间拾堕枝。
德符侄请为汪时勉题谢廷循山水图
陈烓（明代）

扶桑日出高千丈，闭却衡茅谢尘鞅。烟篆渐消石髓香，每忆丹青惬幽赏。

小阮叩门持轴来，披图一玩烦襟开。云是汪君最潇洒，博古重文亦妙哉。

眼看此图如初夏，重林叠嶂相高下。老松号风白昼寒，飞泉漱石丹厓泻。

千峰万峰天地钟，巨灵劈断真奇功。水石奔冲跃骏马，楼台掩映森苍龙。

岿然梵刹倚空表，俯视沧溟一杯小。老僧入定不出门，隐隐钟声度林杪。

小桥流水深复深，云护碧干团清阴。策蹇杖藜谁氏子，青天破帽随瑶琴。

石径萦纡少车马，草堂中有读书者。说秦有术陋苏张，相汉何能追董贾。

两翁坐对话同心，十载归来卧朝簪。南薰拂拂披满座，水花弄影浮衣襟。

获麟细谈伤国史，日午酣歌犹未已。遥空雨歇断虹明，列岫层层献青紫。

片帆何处送小舟，乘风载酒逐江流。山中有约扫苔石，一饮共洗千古愁。

相逢倾盖浑如故，杯酒论情宁论数。溪鱼吹破浪花腥，野鸟啄残庭树暮。

胸次悠然浩无垠，从教台阁书奇勋。太上道德端可仰，浮世功名奚足云。

吁嗟此景果何有，道子王维去已久。谁家术者巧摹临，笔端造化传不朽。

我喜近得脱樊笼，沧浪一曲清尘胸。仰天倚剑发长啸，懒云堕地空重重。

安能呼起画中人，相与谈笑倾一斗。挥汗题诗寄汪君，莫把樽前轻覆瓿。
后园四花
释行海（宋代）

绿苞初结牡丹丛，千叶夭桃烂熳红。
唯有海棠芳意懒，柳花无力受春风。
题韡卿散花仙子图二首 其一
曹家达（清代）

别来瘦损旧腰肢，种就愁苗两不知。书到临安春尚早，花开陌上已多时。
清明日玉津园奉陪赐宴文太师
刘挚（宋代）

汉烛青烟下九阍，东风瑶圃燕元臣。诏驰御斝深行酒，露剪宫葩别赐春。

不为梦魂闻广乐，许留光景缓严闉。曲江冠盖华林客，未有三师解组人。
游城东观
屠应埈（明代）

病起寻游强杖藜，琳宫寂寂枕回溪。
繁花向日俱宜笑，幽鸟逢春各异啼。
云满客衣庭树合，气薰山酌芷兰齐。
郊行亦有桃源在，明日重来路不迷。
扈从郊庙因呈两省诸公
韩翃（唐代）

丹墀列士主恩同，厩马翩翩出汉宫。奉引乘舆金仗里，

亲尝赐食玉盘中。昼趋行殿旌门北，夜宿斋房刻漏东。

明日驾回承雨露，齐将万岁及春风。
次白岩山巾韵
刘麟（明代）

古制新传手自裁，满头潇散看云来。欹如孟老元宜菊，折似林宗不受埃。

凫履有情从此狎，鸥机惯见不相猜。皤然洛社群公里，黑发高簪共草莱。
鹿鸣宴诗
叶适（宋代）

鹿鸣著周雅，取士各惟时。
永嘉近千载，文物盛於期。
贤侯奉明指，荐棘锁秋扉。
希宝难聚识，独鉴防群嗤。
诚云得之慰，重为失者悲。
鄙夫素寡学，已老谩将知。
仰欣多材聚，俯愧只影踦。
晴霜万里肃，威凤正高飞。
朝阳羽翙翙，春梧绿蕤蕤。
新荣忌轻觅，苦节誓终期。
喜赵十访昌甫
韩淲（宋代）

君再到章泉，我愧未能往。玉田金仙路，薰风满林荡。

殷勤好寄声，不必论识赏。药饵何关心，茶瓜姑抵掌。

村虚晓雾昏，山危夜泉响。翁弟亦皤然，梅天苗更长。
仲实践约来访又得韶甫方君同行数日语蝉联甚慰五诗寄意甚高次韵为一笑 其一
牟巘（宋代）

重膇嫌卑湿，那堪暑雨稠。抛书事药裹，敧枕听溪流。

何用摅孤愤，惟宜号四休。谁能访生死，天际有来舟。
寄魏珍卿
方回（元代）

五十年登静老门，八男今见九曾孙。
浮生变幻□□□，□事艰曾讵忍论。
三级浪知龙有种，九皋声喜鹤犹□，
□□舟畔书帷旧，酒醒灯前欲断魂。
哭杨炯章二首 其二
华湘（清代）

京国支难久，怜君独我哀。万分从客死，千里命医来。

裹药畏炉煮，遗金伏枕开。余生翻得在，华屋首重回。
新月二首
袁燮（宋代）

至精那得久沈沦，造化回环自有神。
满意只须三五夜，十分全体见天真。
即事五首
王安石（宋代）

幽栖地僻经过少，锺梵声中掩竹门。
唯有多情枝上雪，暗香浮动月黄昏。
题秦虢二夫人承召游华清宫图
虞集（宋代）

贵人并鞚如轻鸿，承恩驰入华清宫。道途先不止行客，策蹇奔趋乌帽风。

奚囊堕地何足拾，岂有篇章浪相及。画史当时妙墨传，光彩流动狂情急。

君不见白头拾遗徒步归，明眸皓齿事皆非。朝天泥滑袖封事，高阁雨馀宫漏稀。
文宣洋
徐钧（宋代）

奸谋远袭父兄基，一醉荒淫自盛衰。
万古网常俱扫地，独于临死未忘儿。
即事
弘历（清代）

昨来堀堁每飏尘，许民跪觐禁趋走。春郊雨霁气澄鲜，喜以民趋乐以后。

羽林呵斥今不须，随行一任纷左右。仰瞻扶老而携幼，笑呼摩肩还接肘。

东顾即闻西者怨，后来复与前为偶。行未十里聚数万，咫尺马旁尽翘首。

尊之亲之尔惬无，教兮养兮吾何有。
奉命典试滇南道中杂咏 其二
叶观国（清代）

何年五丁斧，关路辟巑岏。孤戍云头住，层城井底看。

罗施门户邃，犵狫拊循难。天险须防护，承平庆乂安。
赠黄国器二首
陈造（宋代）

簿书丛里久囚拘，鸥鹭群边忽自如。
白傅已甘多病过，安仁况自悼亡馀。
归田且办充肠米，遮眼非无插架书。
如子功名方迫逐，未应偕我问樵渔。
春晚过明氏闲居
李中（五代）

寥寥陋巷独扃门，自乐清虚不厌贫。数局棋中消永日，

一樽酒厌送残春。雨催绿藓铺三径，风送飞花入四邻。

羡尔朗吟无外事，沧洲何必去垂纶。
十一月初三日夜有兴寻梅
舒岳祥（宋代）

树下春来往，窗间月死生。
寻梅何处好，随意自溪行。
酒债应无数，灯花各有情。
明朝江上路，风雪一诗成。
和慎思秋日同文馆诗 其六
蔡肇（宋代）

鹄卵因时化，如何赴越鸡。逸群来冀北，屏气入淮西。

盛事兼三物，浮辞斥百题。慎须精藻鉴，宠辱异云泥。
齐物二首
白居易（唐代）

青松高百尺，绿蕙低数寸。同生大块间，长短各有分。

长者不可退，短者不可进。若用此理推，穷通两无闷。

椿寿八千春，槿花不经宿。中间复何有，冉冉孤生竹。

竹身三年老，竹色四时绿。虽谢椿有馀，犹胜槿不足。
失调名
佚名（宋代）

花开时节连风雨。
九日龙山之集
薛季宣（宋代）

年年九日登高会，九日登高年岁閒。黄菊茱萸应故泛，茱萸黄菊故应攀。

今人不在古人后，往意可如兹意閒。风帽落檐谁得见，龙山还是昔龙山。
丁香花
薛季宣（宋代）

别是南州种，寒花七里香。玉笄骈宝髻，金粟缀银珰。

自得山林趣，不为时世装。紫霞休骋瑞，未及野梅芳。
量流子·离思满春江
张野（元代）

离思满春江，当时事、争忍不思量。记芳径月斜，凭肩私语，兰舟量软，携手寻芳。回首处，青山遮望眼，绿柳系柔肠。云落雨零，燕愁莺恨，宝钗留股，鸾镜分光。天涯飘零客，情缘向何处，最是难忘。犹剩满襟清泪，半臂余香。□心似雨花，一枝寂寞，梦随量絮，万里悠扬。谁信觉来依旧，烟水茫茫。
赠春游侣
李昌符（唐代）

密林多暗香，轻吹送馀芳。啼鸟愁春尽，游人喜日长。

浮云横暮色，新雨洗韶光。欲散垂□恨，应须入醉乡。
三月一日入襄州界先寄吴待制二首 其二
项安世（宋代）

儿时梦到汉南州，四十头颅未省游。此段风流愧人物，今年行役藉君侯。

仲山甫有遗墟在，诸葛公存旧事不。欲借蹇驴驮醉帽，从公一一访前修。
猫
唐珙（元代）

觅得狸儿太有情，乌蝉一点抱唇生。
牡丹架暖眠春昼，薄荷香唇醉晓晴。
分唾掌中频洗面，引儿窗下自呼名。
溪鱼不惜朝朝买，赢得书斋夜太平。
朱可延往池州省少泉叔为赠二绝 其一
朱朴（明代）

千里遥承从父颜，暮年独上九华山。知君揽结群峰秀，缀作珠玑满卷还。
书怀二首
郭印（宋代）

奔走尘埃内，拘挛筦库间。
是心能旷适，何地不清閒。
有客劝投绂，无钱堪买山。
尚怜耽寸禄，理乱亦相关。
午日淮阴城北观竞渡 其四
厉鹗（清代）

吟朋应是忆天涯，旧曲樽前小字斜。犹有浴兰遗俗在，晚来间过卖浆家。
除夕次韵郑司理 其三
韩淲（宋代）

年年以酒浇残腊，日日为诗作好春。涧水渐生梅正发，鸟啼人语亦清新。
西使将旋卧病移旬
杨慎（明代）

江汉起秋色，池塘生夕阴。萧条众芳敛，啁唽候虫吟。

清光徘徊映，圆景散空林。采芝歌不发，鍊药行相寻。

隐囊废丹帙，对晃虚清琴。怀哉北望瞩，怆矣西飞心。

端忧与云结，商声随风骎。晏然山中暮，弱怀良难任。
大酺 和陈次贾赠行韵
李曾伯（宋代）

对剑花凝，笳叶卷，天宇尘清声肃。楼船催解处，正日戈夕照，风旗西矗。

虎战龙争，人非地是，形势昔雄三国。景升今何在，怅婆娑老子，奚堪荆牧。

岂自古常言，力宁斗智，智宁如福。

西征非太速。奈臣职、难负君王嘱。嗟往事、祁山抗表，剑阁刊铭，祗成堕甑并空轴。

喜听平安信，岂止为、区区一竹。蚊蚊类、笑谈逐。玉关归老，不愿封侯食肉。

愿还太平旧蜀。
寒食假中作
宋祁（宋代）

九门烟树蔽春廛，小雨初晴泼火前。
草色引开盘马地，萧声催暖卖饧天。
萦丝早絮轻无著，弄袖和风细可怜。
鳌署侍臣贪出沐，珉麋珠馅愧颁宣。
孙祺卿新居
许棐（宋代）

几年铢累束脩钱，才向湖边置一廛。种竹庭深难得月，养鱼池小易为泉。

山呈好画当书案，柳撒轻丝罩钓船。酒力半酣诗思倦，矮床相对白鸥眠。
咏史诗。涿鹿
胡曾（唐代）

涿鹿茫茫白草秋，轩辕曾此破蚩尤。

丹霞遥映祠前水，疑是成川血尚流。
春日书怀四首 其二
姜夔（宋代）

春云驿路暗，游子眇归程。永怀故山下，风雨悲柏庭。

翁仲不解语，幽鸟时时鸣。人家插垂柳，客里又清明。
八月十一忽夜梦子贞梦中知其为梦也忽不可不记以诗诗成十六句而觉复作四句足之
张穆（明代）

与君别三月，何忽不相思。此夕忽见梦，执手难为怀。

仿佛出门忽，当君别母时。扰扰送行客，我独不胜悲。

感君陡屺念，触我蒿莪私。回头复相慰，岁腊行将归。

归来好书卷，文字光陆离。鳞鳞积几案，温酒共读之。

梦回月满室，诗力仍未疲。映月索纸笔，写此梦中诗。
先大人崇祀湖府名宦八月十七日堂祭杭城
许传霈（清代）

试罢秋闱兴未阑，肃将祀事快团栾。西泠菱芡登筵洁，东浙云团隔岸宽。

敢告千秋绵俎豆，差欣五郡集衣冠。来朝苕霅溪头路，知有扶筇父老欢。
颐斋诗筒急递次韵奉酬
胡仲弓（宋代）

一日怀人三阅秋，白鸥冰去水悠悠。
江山磨尽古今事，风雨送来天地愁。
蜗处自沿商隐壁，燕归错认仲宣楼。
笛声只在栏干曲，须各西邻高处求。
酒泉太守席上醉后作
岑参（唐代）

酒泉太守能剑舞，高堂置酒夜击鼓。
胡笳一曲断人肠，座上相击泪如雨。

琵琶长笛曲相和，羌儿胡雏齐唱歌。
浑炙犁牛烹野驼，交河美酒归叵罗。
三更醉后军中寝，无奈秦山归梦何。
壬子除夕
陆游（宋代）

前村後村燎火明，东家西家爆竹声。
老逢新正幸强健，却视徂岁何峥嵘！儿时祝身愿事主，谈笑可使中原清。
岂知一出践忧患，歛缩岂复希功名。
雪霜满鬓觉死近，节物到眼空叹惊。
蚕官社公正暖热，春盘傩鼓争施行。
蓬门车马所不至，山僧野叟相逢迎。
呜呼吾曹见事晚，古俗实在蚩蚩氓。
茆檐一笑语儿子：明当满举屠苏觥。
岁月庭下
钱时（宋代）

秋花恰恰到秋中，透顶生香满院风。
浪说霓裳天上曲，全家都在广寒宫。
春日即事 其一
周昂（金朝）

南苑霓旌动缭墙，天街莲烛照脩廊。斗南绛气风吹尽，小雨濛濛湿建章。
春大阅望郡圃齐云楼悼亡
虞俦（宋代）

官事谁能了，浮生迹易陈。
齐云连绿荫，和泪送青春。
缓带空凝月，凭栏不见人。
只应曾到处，愁极倍精神。
次韵丁制置远迎三绝
魏了翁（宋代）

锦里论交三十年，浮筠大玉透中边。
投荒已作无期别，梦觉依然堕我前。
景云如郴阳未返怀之旧韵
陈献章（明代）

曲江忠襄乡先达，过两庙拜看留题。鸟还英德山当面，人向芙蓉路更西。

盖顶拂霜羸马怯，担头冲雨跛奴低。西风两眼龙门泪，洒向桂阳何处溪。
孟子·诗亡春秋作
陈普（宋代）

郑卫声中听雅歌，父仇莫奈母恩多。
无人出任纲常主，空有乾坤着羽毛。
将归二首
苏辙（宋代）

久客初何事，言归似有名。
腾腾且随俗，落落竟无成。
病苦医犹厌，囊空身自轻。
家人惊别後，无限白须生。
闻闽师数百艘至澳门喜其来而悲其晚
郭之奇（明代）

所闻平越郡，毕竟倚楼船。何事千羊走，初浮万鹢前。

招摇终客守，枉矢漫西旋。自古渑池翼，榆收亦偶然。
送朱菊人明府台湾内渡
鹿林松（清代）

求诗东到海，更向海东求。潮落日生处，凫悬天尽头。

岭烟番树迥，溪雨蔗田秋。却送归帆去，吟声不可留。
调全玉病二首
张耒（宋代）

诗将收功久戢戈，羸师再鼓奈疲何。
想君无物惊禅定，独未能除是此魔。
夜行
段承实（清代）

水响暗中听，孤帆夜不停。舟轻去飞鸟，镫闪似流萤。

风静浪仍白，月明山更青。五更有凉意，秋色在疏星。
别用韵寄诸同参
饶节（宋代）

好笑多知一老翁，须言妙用及神通。我无佛说并魔说，谁问南宗与北宗。

粗饭有时聊饱腹，破衣随分且遮风。他年同道如相过，沙铫煨茶竹叶中。
普天乐·他生得脸儿峥
佚名（元代）

他生得脸儿峥，庞儿正。
诸余里耍俏，所事里聪明。
忒可憎，没薄幸。
行里坐里茶里饭里相随定，
恰便似纸幡儿引了人魂灵。
想那些个滋滋味味，
风风韵韵，老老成成。
和汤倅留别
虞俦（宋代）

官冷门前可设罗，高轩多谢肯相过。
别离渐近那堪说，觞咏从今莫厌多。
风月平分聊尔耳，云霄咫尺奈君何。
汉庭行且迎枚乘，南浦从教恨绿波。
秋晨同淄川毛司马秋九咏。秋风
骆宾王（唐代）

紫陌炎氛歇，青蘋晚吹浮。乱竹摇疏影，萦池织细流。

飘香曳舞袖，带粉泛妆楼。不分君恩绝，纨扇曲中秋。
茶洋别行人何继善同乃弟继周之任
林廷选（明代）

聚散真成水上萍，沙头立马望双旌。皇华载喜兼常𨽻，伐木那堪续渭城。

几处梅花寒腊尽，数程桑梓暮云横。一觞且醉车傍酒，桂岭燕都万里情。
春游
胡仲弓（宋代）

不为寻芳出锦城，偶随吟杖绕山行。
春风的是多情物，吹下红楼笑语声。
宝月台夜坐
谭胜祖（明代）

一楼岩畔月，竹石倚相将。天地真容懒，湖山恕酒狂。

淡云随树影，薄露出花光。偶尔逢僧话，茶烟起竹房。
偈颂七十六首
释师观（宋代）

六月炎炎如火聚，就中自有清凉处。
犀牛扇子谩相随，头角峥嵘谁敢觑。
凤麓寺
桑调元（清代）

清游如流水，逢坳注盘礴。青林古僧居，看竹例插脚。

曲房烟霭侵，结构傍崖崿。山心爱幽森，茗话入恬漠。

不知秋风夕，桐子窗前落。覆地云下阶，窥人月到阁。

小住良复佳，晚归亦不恶。度岭乞一筇，紫玉铿然削。
咏海棠
于倞（宋代）

和风春满园，草木皆芳薰。
君看十八叶，具与凡卉群。
偈颂二百零五首
释正觉（宋代）

直到劫空明自己，不无不堕超生死。
夜船载月钓沧浪，清白传家只如此。
次韵答邻友况六首
戴表元（宋代）

三间瓦屋数弓园，旋学桑麻又一年。
村酒沾唇频得酒，山歌出口即成篇。
和徐判院见惠诗篇
姜特立（宋代）

细知诗律析秋毫，况是天然笔力高。
便好铺张清庙颂，不须追逐楚人骚。
十一月后庭梅花盛开
蔡襄（宋代）

日暖香繁已盛开，开时曾绕百千回。
春风岂是多情思，相伴花前去又来。
谢圆机梅不
晁说之（宋代）

云随枉渚月依岚，末宦低头几不堪。
顾我伧翁宜塞北，因君梅不忆江南。
君乎学问二刘比，南北该通酸自甘。
雪中简林子长
袁说友（宋代）

玉沙飞堕何衮衮，一夜青山损颜色。
此山底事厌青姿，故学何郎轻傅粉。
晓来窗户何人开，僵卧欲起惊皑皑。
微风淅沥卷还起，片片直上双毛来。
扁舟剩欲敲邻屋，料得羔羊酒初熟。
琼瑶欲尽不可留，梁园歌吹须君侯。
蝶恋花 其二
舒亶（宋代）

深炷熏炉扃小院。手捻黄花，尚觉金犹浅。回首画堂双语燕。

无情渐渐看人远。

相见争如初不见。短鬓潘郎，斗觉年华换。最是西风吹不断。

心头往事歌中怨。
杂感
陆游（宋代）

鹤乘轩车已堪叹，狐戴髑髅何可亲？劝君一笑扫除尽，来作人间百岁人。
重别薛华
王勃（唐代）

明月沈珠浦，秋风濯锦川。楼台临绝岸，洲渚亘长天。

旅泊成千里，栖遑共百年。穷途唯有泪，还望独潸然。
送徐员外赴河中从事
姚合（唐代）

赤府从军美，儒衣结束轻。凉飙下山寺，晓浪满关城。

闲坐饶诗景，高眠长道情。将军不战术，计日立功名。
荔枝词三十首寄张子白杨鬯侯 其十八
成鹫（清代）

远不深山近不郊，独存贞实宿林坳。风中硕果云中鹤，露顶丹砂共一巢。
老卒
郭震（唐代）

老来弓剑喜离身，说着沙场更怆神。
任使将军全得胜，归时须少去时人。
对新家酝玩自种花
白居易（唐代）

香曲亲看造，芳丛手自栽。迎春报酒熟，垂老看花开。

红蜡半含报，绿油新酦醅。玲珑五六树，潋滟两三杯。

恐有狂风起，愁无好客来。独酣还独语，待取月明回。
墨水仙
释文珦（宋代）

二妃泣苍梧，泪多衣袂黑。
犹似不忘君，垂头情脉脉。
阅瓜洲城登大观楼望京口
杜漺（清代）

大观楼外俯嶕峣，江静鱼龙昼寂寥。北固钟声寒出寺，南徐草寂绿随潮。

天临平渚疑虚敞，人倚危栏欲动摇。叹息伊娄河上柳，六朝烟雨至今朝。
寄赠孙徵君
袁佑（清代）

游鱼有殊趣，鸣鸟有殊音。群士纷逐名，先生独见心。

志匪慕巢由，而乃终山林。我欲往从之，山水何高深。
赞三十六祖颂
释印肃（宋代）

伏驮密多惺惺，父母与佛非亲。
五十不行不语，一见本人清净。
乐府杂曲·鼓吹曲辞·芳树
沈佺期（唐代）

何地早芳菲，宛在长门殿。夭桃色若绶，秾李光如练。
啼鸟弄花疏，游蜂饮香遍。叹息春风起，飘零君不见。
越土水浅易涸而近山无木可采故常有薪水之忧既归黄冈遂脱此责作诗示同舍
赵鼎（宋代）

经年薪水困行朝，一日归来百念消。决决溪流鸣枕下，丁丁谷响应山椒。

小安课伐犹多事，无复移居莫见招。老矣羞为吴市隐，买田从此混渔樵。
题舫轩
王质（宋代）

一舸江湖外，风涛有是非。著身安实地，冷眼看危机。

烟树何曾远，鸥群故自飞。若人能转物，满载月明归。
中秋前夕三首
方回（元代）

中秋无酒定醒然，清赏今宵月已圆。
喜我小儿才五岁，犹能倚户望高天。
春日溪上示南正四首
宋祁（宋代）

春云拂拂柳摇摇，尽日相望似见招。
此意只应人未会，自持杯酒上溪桥。
题荷花画屏
张镃（宋代）

芙蓉世界水为宫，宴处铿双沸鼓钟。
后乘舞妃香十里，月寒谁见晓骑龙。
春波亭
陈旻（宋代）

翼然溪浒一亭新，潋滟波光巧样春。
一舸月明鱼射宿，数帆风饱客知津。
沙侵鹜碛犹含润，花点鱼叉不受尘。
莫听阳关始拚醉，好将酩酊付芳辰。
羊叔子画像
王柏（宋代）

天下三分事未终，已施德惠过江东。
谁知叔子深长计，但道中兴是茂弘。
偈颂九十三首 其八十二
释梵琮（宋代）

住个庵儿最孤绝，炉中火种浑如灭。谩遣儿童采燥柴，信手拈来得一橛。

打一吹，光皎洁。通身暖，满屋热，炎炎奔驰无门歇。

夜深狼藉烧人衣，等闲拈出安火诀。
清明前一日谒先宜人旧垄有述
李东阳（明代）

远从中岁忆儿童，三十年前此送终。四世死生同骨肉，两原川送限西东。

浮生过眼烟云外，旧事伤心含敛中。欲问九泉何处好，鹤书迢递若能通。
关山别意
王谊（隋代）

莲叶未青时，沙头话别离。
舟行期早发，日晏未曾移。
迟回一何期，念我平生友。
莫问去程遥，且尽杯中酒。
君今往何处，万里长城路。
路远人迹稀，黄云黯朝莫。
陇阪历欹倾，双轮不暂停。
时闻呜咽水，流作断肠声。
驱车无少息，又度长芦北。
八月雁南飞，天山草俱白。
横笛在高楼，关山月里愁。
离人听此曲，白尽少年头。
温泉庄卧病寄杨七炯
宋之问（唐代）

移疾卧兹岭，寥寥倦幽独。赖有嵩丘山，高枕长在目。

兹山栖灵异，朝夜翳云族。是日濛雨晴，返景入岩谷。

幂幂涧畔草，青青山下木。此意方无穷，环顾怅林麓。

伊洛何悠漫，川原信重复。夏馀鸟兽蕃，秋末禾黍熟。

秉愿守樊圃，归闲欣艺牧。惜无载酒人，徒把凉泉掬。
题长芦方丈
章甫（宋代）

笑别灵岩日当午，篮舆轧轧转江浦。眼明初入菩提场，一灯传自西来祖。

老禅留客苦殷勤，汲泉煮茗添炉薰。空江向晚无人度，明月满天秋正分。
迎山阁为长庆寺登览之胜暇日携觞命友屡醉其上因赋此诗
李光（宋代）

青山似幽人，那肯入城府。远碧横春空，秾绿浮天宇。

常苦俗物横，不得快观睹。何年敞层阁，轩豁开牖户。

千岩劳顾揖，万壑随仰俯。飞腾若鹏鸾，盘踞状龙虎。

翩翩垂翅翼，蜿蜿回肘股。朝来拄笏看，爽气逼檐庑。

孤云时去来，寒月静吞吐。溪山自奇绝，信美真吾土。

我老剩得闲，遇胜辄为主。朋簪俱莫逆，棋酒屡清聚。

亦有支遁流，时来共挥麈。迎客如迎山，好事免嘲侮。

常烹雨前茶，不打斋后鼓。从今赞公房，名字照千古。
闰月二十日离玉山八月到馀干易舟又二日抵鄱阳城追集途中所作得诗十有二首 其二
赵蕃（宋代）

草草朝成市，匆匆客系船。荒鸡乱人语，细雨杂炊烟。

岁月真前梦，江山殆宿缘。沙鸥应笑我，疏鬓异当年。
回至兴国宫望天池一簇云气中因杨道士留有赋
董嗣杲（宋代）

迎面苍峦泼黛浓，几番回首想行踪。
白云拥海文殊阁，老水屯行圣治峰。
方别衲僧谈梦寐，又逢羽士接从容。
明朝还踏青虚路，重掬神泉听乱钟。
上阳宫月
鲍溶（唐代）

水北宫城夜柝严，宫西新月影纤纤。受环花幌小开镜，

移烛瑶房皆卷帘。学织机边娥影静，拜新衣上露华沾。

合裁班扇思行幸，愿托凉风箧笥嫌。
江上赠窦长史
李白（唐代）

汉求季布鲁朱家，楚逐伍胥去章华。万里南迁夜郎国，

三年归及长风沙。闻道青云贵公子，锦帆游戏西江水。

人疑天上坐楼船，水净霞明两重绮。相约相期何太深，

棹歌摇艇月中寻。不同珠履三千客，别欲论交一片心。
苗鍊师雪中入山相访
释函可（明代）

煮穷塞石难充腹，几受刀圭不驻颜。开到黄花辞绛阙，携将白发问青山。

渔舟尚可通源水，鹤羽何曾下世间。最苦十洲多少事，寻閒一宿急须还。
赠李文舆秋官正郎奉诏归省
湛若水（明代）

天子崇仁孝，陈情诏许归。望云纡昼锦，计日理班衣。

岭月明空橐，江风满去旂。抚弦看远翼，心与尔同飞。
华阳吟三十首
白玉蟾（宋代）

玉皇殿下一仙童，曾掌符书守蕊宫。
因甚俗缘犹未断，於今纪质入尘笼。
题壶
萧澥（宋代）

望断碧云无白衣，一春长是独醒时。
烦君卷舌东风里，休劝饥人食肉糜。
山阳客中杂言四首 其四
俞德邻（宋代）

淮城酒味薄，酸涩如败齑。一千沽一斗，聊欲纾惨悽。

壶倾不成醉，羁思终转迷。因思古达士，山林卜幽栖。

暴背坐扪虱，看云閒杖藜。理乱耳不闻，其乐无端倪。

纷纷彼俗子，谄笑劳夏畦。安知万世下，清风想夷齐。
初入红螺崄
袁宏道（明代）

凿天出古空，意匠穷刻露。赎取长吉魂，幻作鬼工赋。

霜岩透斑锷，石骨竦清怒。历劫至于合，彫镂不曾住。

无石不巧心，转眄殊态度。一种老健中，自发嫣媚趣。

阴巘夹琉璃，飞仄窘仙步。一死直青山，梯足于悬树。
赠僧了性
宋伯仁（宋代）

虽然年纪小，胸次已江湖。
贝叶连宵看，梅花一样癯。
记诗诚敢许，戒酒恐应无。
好向苏堤上，行行掐数珠。
为源上人题宝叶
胡仲弓（宋代）

宝莲千万叶，叶叶是如来。
净土社中得，无波水上栽。
根头藏舍利，香气避尘埃。
移向松湾去，山花不敢开。
华阴风雨 其一
易佩绅（清代）

二十年前匹马行，三峰向我最分明。而今隐约风云里，只听群仙笑语声。
点绛唇（别帅宪）
洪适（宋代）

天末相逢，醉中不讶车茵污。一声鸣舻。惊散眠沙鹭。

我是行人，却送行人去。听金缕。莫辞甘醑。别泪飞寒雨。
张道士山房次程南仲韵
杨公远（宋代）

丹房萧洒绝纤埃，石迳萦纡闢草莱。
窗外果从猿摘去，山中芝藉鹤衔回。
一瓯白雪汤轻注，三尺青蛇匣不开。
如许清虚尘世隔，明朝再约抱琴来。
共城十吟·其九曰春郊旧酒
邵雍（宋代）

花开风雨后，忍病欲消磨。
未是疏狂极，其如困顿何。
梁间新燕乱，天外去鸿多。
总是灰心事，冥焉昼午过。
德升尚书再用前韵见示五绝 山寺寓居
綦崇礼（宋代）

尘埃暗宫锦，耒耜安田庐。陈力知不能，不止独何欤。
逸再为婺女之行既别出郭矣夜不能寐成六绝句追送 其一
赵蕃（宋代）

正学堂堂吕紫微，有孙端的为传衣。祇今一派金华是，戴路年来汝所依。
赋得华亭鹤
孔德绍（唐代）

华亭失侣鹤，乘轩宠遂终。三山凌苦雾，千里激悲风。

心危白露下，声断彩弦中。何言斯物变，翻覆似辽东。
再次前韵 其二
李纲（宋代）

霏霏玉屑洒层霄，皓色轻盈已覆凹。留客径须开绿蚁，探春何处认青梢。

阶庭充积无庸扫，松竹攲摧尚惜敲。深愧主人修具薄，嘉宾徒使献酬交。
酬舒三员外见赠长句
白居易（唐代）

自请假来多少日，五旬光景似须臾。已判到老为狂客，

不分当须作病夫。杨柳花飘新白雪，樱桃子缀小红珠。

头风不敢多多饮，能酌三分相劝无。
小苑春望宫池柳色
杨凌（唐代）

上苑闲游早，东风柳色轻。储胥遥掩映，池水隔微明。

春至条偏弱，寒馀叶未成。和烟变浓淡，转日异阴晴。

不独芳菲好，还因雨露荣。行人望攀折，远翠暮愁生。
予告出京师贻同好诸子四首 其二
黎民表（明代）

东阁多奇士，林风迈前闻。而我斥鴳羽，安能凤凰群。

招延觏良宰，翻飞荷明君。攀援绝马邓，论缀殊渊云。

荏苒经岁时，思树尺一勋。驽钝未及展，驱策诚已勤。

行将反初服，沮溺同锄耘。抚已寔踰量，所志惭食芹。
虞美人
刘基（明代）

桃花半折胭脂蕊，莺语东风里。坐来檐日转墙阴，时见黄蜂带粉出花心。

长烟不散萋萋草，人与春俱老。知人老去愿春迟，无柰满庭风絮促春归。
卢郎中云夫寄示送盘谷子诗两章，歌以和之
韩愈（唐代）

昔寻李愿向盘谷，正见高崖巨壁争开张。
是时新晴天井溢，谁把长剑倚太行。
冲风吹破落天外，飞雨白日洒洛阳。
东蹈燕川食旷野，有馈木蕨芽满筐。
马头溪深不可厉，借车载过水入箱。
平沙绿浪榜方口，雁鸭飞起穿垂杨。
穷探极览颇恣横，物外日月本不忙。
归来辛苦欲谁为，坐令再往之计堕眇芒。
闭门长安三日雪，推书扑笔歌慨慷。
旁无壮士遣属和，远忆卢老诗颠狂。
开缄忽睹送归作，字向纸上皆轩昂。
又知李侯竟不顾，方冬独入崔嵬藏。
我今进退几时决，十年蠢蠢随朝行。
家请官供不报答，何异雀鼠偷太仓。
行抽手版付丞相，不等弹劾还耕桑。
安国寺浴
苏轼（宋代）

老来百事懒，身垢犹念浴。
衰发不到耳，尚烦月一沐。
山城足薪炭，烟雾濛汤谷。
尘垢能几何，翛然脱羁梏。
披衣坐小阁，散发临修竹。
心困万缘空，身安一床足。
岂惟忘净秽，兼以洗荣辱。
默归毋多谈，此理观要熟。
芭蕉园
陈沂（明代）

雨后芭蕉苑，春深杨柳宫。
倚云悬碧盖，萦雾闭雕栊。
辇路回天上，歌台出水中。
久无人笑语，沙畔忽惊鸿。
晓起
李新（宋代）

晓禽聒起坐薪床，梳裹斑丝短短苍。
翁面拨来蛆子白，花心飞出蝶须黄。
游蜂声沓晨衙退，细篆香萦碧线长。
已约邻家来小饮，是中容得次公狂。
次韵胡抚干雪诗每句寓再字仍用汝阴诗禁
项安世（宋代）

积疑茶井实，高恐剑峰平。
星暗楚双路，津迷洛两生。
随风来不楚，洊水冻无声。
已觉一为甚，更堪三后行。
力减沙头酒，情添汉浦神。
有歧俱可可，无鬓不新新。
淮蔡层城夜，元和二月春。
遥瞻双阙贺，难预合班人。
答马公眉
张光纬（明代）

五岳游初倦，归来礼石龛。孤踪人境外，一笑虎溪南。

落叶风翻榻，平池月印涵。可容随杖履，白社与同参。
寄陆大夫
刘宰（宋代）

寄语金渊陆大夫，归田相府竟何如。
提兵劫取已非矣，纵火烧残岂义欤。
百口丧身端自尔，千钱酬直殆营平。
君行试与重商略，乌鹊南来数寄声。
和徐伯仁抱膝偶成韵 其一
沈周（明代）

皂弄仙居未易寻，惟闻抱膝有长吟。人遐杜曲天仍近，径捷终长地不深。

閒漫安排种瓜事，老徒激切佩兰心。秋凉春暖悠然处，风满高怀月满襟。
咏太湖寺石
金朝觐（清代）

曾闻西湖天竺寺，昔年传有飞来峰。削拔特起无倚附，玲珑瑰异称鬼工。

此石不与众石伍，负奇蕴秀深山中。万牛牵挽不能到，安排那可人力通。

娲皇补天有遗物，岿然坐镇山门东。佛法无边莫思议，擘分灵鹫开蚕丛。

严壑幽邃具生气，阴阳向背盘虚空。重叠纡回势合沓，小山尤为大山宫。

其下端平委入土，措置有情疑天公。襄阳米老具石癖，阿兄定宜称谓崇。

我今竟欲呼为丈，县令难与太守同。
赠清贫长老
童轩（明代）

黄金沙界名净土，中有僧为持教祖。说法能超最上乘，常感天花向空舞。

禅关尽日白云封，为爱疏闲似远公。秋雨凉蝉三径叶，夕阳归鸟一声钟。

支颐夜坐林间石，白月清潭了无迹。问师戒腊今几何，笑指青松数千尺。

有时聚石来讲经，石头尽点如有闻。有时浮杯去渡海，踏碎万顷玻璃云。

归来清梵维摩室，何用区区九年壁。降龙解虎人不知，惟有闾丘老人识。
咏范志玄
刘仪凤（宋代）

谁家游冶郎，闯首窥幽闼。但见脸如花，不知心似铁。

一夕变其躯，雪姿映云发。昔为桃李姿，今作松篁节。
再次前韵送王文安四首 其四
陈恭尹（清代）

归心逝水两难留，永夕衔杯咏未休。吴楚暮山横数叠，女牛初月在扁舟。

舌存自足期他日，亲老宜能勿远游。想拜北堂嘉庆后，秋溪新膳进槎头。
送李休秀才归岭中
刘沧（唐代）

南泛孤舟景自饶，蒹葭汀浦晚萧萧。秋风汉水旅愁起，

寒木楚山归思遥。独夜猿声和落叶，晴江月色带回潮。

故园新过重阳节，黄菊满篱应未凋。
红林檎近
陈允平（宋代）

飞絮迷芳意，落梅销暗香。皓鹤唳空碧，白鸥避寒塘。妨它踏青斗草，便放晓日东窗。先自懒弄晨妆。

谁奈靓笙簧。望帘寻酒市，看钓认渔乡。控持紫燕，芹泥未上雕梁。想梁园谢馆，群花较晚，但陪玉树频举觞。
赋雪堂用千松老人韵寄能仁大彻法师
守仁（明代）

雪屋高开似玉堂，下看尘世沸如汤。临皋步屧人堪画，剡曲回舟兴亦狂。

华散翠微朝讲歇，诗成白战午茶香。冰床翻忆先宗事，一滴醍醐莫谩尝。
银汉
张秀端（清代）

耿耿淡横秋，银云影欲流。至今传渡鹊，终古隔牵牛。

离思经年阔，波光入夜浮。仙槎如可汎，天路接瀛洲。
溪思雨中
陆龟蒙（唐代）

雨映前山万絇丝，橹声冲破似鸣机。

无端织得愁成段，堪作骚人酒病衣。
题泉石轩
胡寅（宋代）

过桥忽与平畴对，石路鳞鳞蹴蛇背。登堂面势脩竹林，百叠青瑶衬其外。

就中新著小轩奇，湩乳披崖草树滋。苍牙砑然如虎饮，一泓寒碧湛琉璃。

雪花茗盌浮谈席，欲去泠然生两腋。留诗聊足记岁年，更写轩题号泉石。
与顾梁汾舍人次阁学韩公韵
查慎行（清代）

不是微之定牧之，紫薇亭擅舍人辞。十年未就《归田赋》，众人犹传赴洛诗。

往事相关棋已散，秋风才到鬓先知。怪来东阁留宾地，难遣深情是酒卮。
十二时行孝文
白居易（唐代）

黄昏戌，下帘拂床早交毕。
安置父母卧高堂，睡定然乃抽身出。
天寒
郑刚中（宋代）

清寒作新雪，玉花仅堆积。
云破煦朝曦，数霤忽消释。
馀阴变小雨，颇似烟幕幕。
时见庭前槐，枯梢水珠滴。
破愁无尊酒，慰眼有书籍。
涵泳度穷年，所得固清适。
送虞说擢第南归觐省
钱起（唐代）

南风起别袂，心到衡湘间。归客楚山远，孤舟云水闲。

爱君采莲处，花岛连家山。得意且宁省，人生难此还。
元丰癸亥经行石潭寺见旧和栖蟾诗甚可笑因削
黄庭坚（宋代）

千里追奔两蜗角，百年得意大槐宫。
空余祗夜数行墨，不见伽朵一臂风。
俗眼只如当日白，我颜非复向来红。
浮生不作游丝上，即在尘沙逐转蓬。
咏史诗。涂山
胡曾（唐代）

大禹涂山御座开，诸侯玉帛走如雷。

防风谩有专车骨，何事兹辰最后来。
青阳上人院说金陵故事
皎然（唐代）

君说南朝全盛日，秣陵才子更多人。

千年秋色古池馆，谁见齐王西邸春。
登楼忆友
子兰（唐代）

物象远濛濛，周回极望中。带烟千井树，和磬一楼风。

月色寒沈地，波声夜飏空。登临无限趣，恨不与君同。
中夜
朱淑真（宋代）

冯夷捧出一轮月，河伯吹开万里云。寥廓无尘河汉远，水光天影接清芬。
清平乐·若耶溪女
林正大（宋代）

若耶溪女。笑隔荷花语。日照新妆明楚楚，香袖风颻轻举。谁家白面游郎。两三遥映垂杨。醉踏落花归去，踌躇空断柔肠。
送蔓曼卿锁厅赴举
梅尧臣（宋代）

旧果岂非好，截树接新枝。
欲变明年花，曾不根本移。
屈彼自然明，曰兹山木卑。
子才实艳富，久为人所推。
固当升高科，我送作此诗。
江上送别
皇甫松（唐代）

祖席驻征棹，开帆候信潮。隔筵桃叶泣，吹管杏花飘。

船去鸥飞阁，人归尘上桥。别离惆怅泪，江路湿红蕉。
次韵寄唐伯刚断事二首 其一
至仁（明代）

一轩凉雨读《楞伽》，三复停云感物华。金粟如来方丈室，香风满地散天花。
满庭芳（八月十六夜，景修咏东坡旧词，因韵成此）
李之仪（宋代）

一到江南，三逢此夜，举头羞见婵娟。黯然怀抱，特地遣谁宽。分外清光泼眼，迷滉漾、无计拘拦。天如洗，星河尽掩，全胜异时看。

佳人，还忆否，年时此际，相见方难。谩红绫偷寄，孤被添寒。何事佳期再睹，翻怅望、重叠关山。归来呵，休教独自，肠断对团圆。
钱伯同新创明晖阁
韩元吉（宋代）

使君谈笑两桥成，人向晴虹镜里行。
更辟轩窗待游览，要看山水倍澄明。
波宽十顷知鱼乐，岁熟千家响碓声。
收拾风光付华月，一樽还记昔文清。
献外台王侍御
宋祁（宋代）

滥陪坐诺已三年，始望霜威绀弩前。
旧业久辞南郡帐，深恩独戴故人天。
头欹解散惭星弁，腹饱侏儒费月钱。
欲托牙琴愬真赏，流尘无奈晦幺弦。
送方江都赴召为考功郎 其四
欧大任（明代）

芜城北望蓟丘台，木叶初飞朔气催。一片离心秋雁起，万家明月楚天来。
糖多令 寄吴间
张伯淳（宋代）

移住还瀛洲。天槎去莫留。数归期、已过中秋。上界群仙官府足，云不碍，水长流。酒令与诗筹。依然记旧游。倚斜阳、分付羁愁。应与鳌峰人共语，还不减，去年不。
同师川过李三十九湖上宅用师川韵
洪刍（宋代）

多书唐邺侯，蔼蔼盛云来。髯公颇好事，相过必迟回。

结构平湖阴，清绝无纤埃。数到不知远，君家宽酒杯。

绕水信杖屦，披靡蓬蒿开。遗基访孺子，荒坟吊澹台。

诛茅卜邻并，兹愿何当谐。七松未暇种，五柳径须栽。
训小童
华岳（宋代）

饭罢令人唤小童，敢烦捉耳为开蒙。
芎茶不用焦汤点，纸被还开艳火烘。
醉欲伴眠当倩月，热求挥汗合邀风。
它时我建青油幕，廉汝封侯学卫公。
正仲和帅属被盗二首
陈造（宋代）

向来忠信倚垣墙，诲盗如今坐慢藏。
望意漫言疑圣智，奇文不慢吐光芒。
玉川空屋遭窥瞰，子敬青毡果在亡。
赖有平生千牍在，未妨攟载作归装。
吕郡君挽词
张耒（宋代）

表海东侯长，分吴异姓王。
世家端作合，华裔远相望。
龙去孤神剑，雏成九凤凰。
多情潘散骑，悼逝足文章。
丰都观
范成大（宋代）

神仙得者王方平，谁其继之阴长生。
石炉丹气常夜明，宠光万柏森千龄。
峡山逼仄岷江萦，洞宫福地古所铭。
云有北阴神帝庭，太阴黑簿囚鬼灵。
自从仙都启岩扃，明霞流电飞阳晶。
晖景下堕铄九冰，塞绝苦道升无形。
至今台殿栖竛竮，隋圬唐垩留丹青。
十仙怪奇溪女清，瑶池仙伏纷娉婷，
琅璈赴节锵欲鸣。
我来秋暑如炊蒸，汗流呀气扶枯藤。
摩挲众迹不暇评，聊记梗概知吾曾。
春日杂兴二十七首 其十三
陆深（明代）

高槐细柳俨成行，远水遥山护草堂。一片浮云飏空碧，半分寒气酿春光。
送李道士
皎然（唐代）

常随山上下，忽限江南北。共是忘情人，何由肯相忆。
寒食行次冷泉驿
李商隐（唐代）

驿途仍近节，旅宿倍思家。独夜三更月，空庭一树花。

介山当驿秀，汾水绕关斜。自怯春寒苦，那堪禁火赊。
印溪春行嗣响老杜
桑悦（明代）

印溪桥边一树花，溪南大路抱村斜。日日行人自来往，昨宵残片委泥沙。
逢一载酒夜过燕邸
罗奕佐（明代）

不是扬雄宅，谁人载酒来。鸣驺惊犬吠，掩户命童开。

客计怜同调，乡心共一杯。帝城今少禁，车骑任迟回。
鱼上冰
吴晃（唐代）

春水潜鳞发，寒潭旧藻疏。扬鬐顺气后，振鬣上冰初。

戏广怜空洁，浮清媚景虚。戒贪还避饵，思达每怀书。

湿映流澌薄，狂游触浪馀。终希泮涣泽，为化北溟鱼。
和提学王先生吊梅花宛陵
庄昶（明代）

秋风无庙荐芳馨，只有空山一破亭。造物屡憎惟疫鬼，精魂可破亦诗星。

曲中颍水千年绿，门下眉山一点青。大雅无言堪老我，白头何处仰孤軿。
木兰花慢 题长洲女士李佩金《生香馆遗词》
顾太清（清代）

生香孤馆在，只燕子，旧巢安。怅左华右竹，东张西角，噩梦难圆。

歌残曼声金缕，剩五更残月照啼鹃。满目幽花野草，伤心落叶哀蝉。

妒花风雨护花幡，憔悴损芳颜。有秋雁新诗，簪花法帖，种种销魂。

无端多情多病，更多愁多怨费缠绵。一笑悬崖撒手，茫茫流水空山。
观李氏画
王庭圭（宋代）

壁间冥冥云塞川，细看幻出江湖天。寒鸦雪压冻不喧，沙尾忽湖潇湘烟。

黄芦碧草雁初下，画此千金不当价。为君觅纸一题诗，诗不能工且观画。
题假面铺
陈瓘（宋代）

今年不及去年秋，十顷曾无半亩收。
好雨早随人意足，即今何地不油油。
送王景文入制幕二首
李流谦（宋代）

著眼分明见，论心委曲知。
负排阊阖气，有泣鬼神诗。
世故从料理，人材属盛衰。
浮云多变化，宁忆路傍时。
挽蔡子应郎中二首
黄公度（宋代）

袭庆名臣胄，栖身世隐堂。
忧时多鲠论，疾恶见刚肠。
仿佛商楹奠，凄凉汉署香。
老成无复见，雨泣路人伤。
采莲词偕伯嫂分韵同作
刘汝藻（清代）

吴姬采莲漾银塘，打桨惊起双鸳鸯。鸳鸯飞散入远沚，千柄红莲绿云里。

绿云覆渚菡萏秋，花开出水过人头。过人头，入花去，棹讴一曲不知处。

折得莲花笑语归，香风一剪吹罗衣。
钱申仲大夫索四亭诗各赋一首 芳美亭
周紫芝（宋代）

春风始用事，天意有反覆。坐令冰雪姿，吹作锦绣谷。

粲粲玄都冰，依依照人目。冰气欲薰人，醉眼眩红绿。

想当瓮头春，颇为客频漉。慎勿遣红雨，零乱飞满屋。
九月都下对雪寄永叔师鲁
梅尧臣（宋代）

阴风中夜鸣，密雪逗晓积。
谁言有蓬巷，但见铺瑶席。
忽忆在山中，开户群峰白。
当时吟不厌，尽日坐岩石。
旁徨怀故人，憔悴为迁客。
欲泛剡溪船，路长安可适。
有欲得予姓名为寿撰者漫占谢之
关捷先（明代）

高卧何如百尺楼，春生池草亦忘忧。管宁若傲先浮海，庞德惟知不入州。

窥果石林猿和啸，看花樵径鹿同游。埋名深畏山犹浅，休道青门有故侯。
题陈德秀画四季枕屏图五首
潘大临（宋代）

江树溟蒙雪暗天，似闻寒雁破昏烟。
相思此夜堪乘兴，试问渔翁觅钓船。
舍弟生子
冯时行（宋代）

多女信无助，多田复何虞。
我固喜二仲，辈出三丈夫。
圆郎未解语，手欲学抹朱。
闰郎好神气，两眼澄秋湖。
复有新生儿，初探玄海珠。
一一阅清俊，并是千里驹。
胡为集我家，足视种德符。
昆弟若一体，在尔犹在吾。
堂前有双亲，各已皓鬓须。
抱弄想慰意，颜色朝愉愉。
未问壮门户，悦亲良所须。
况我藜藿肠，要当饱典谟。
足以立家学。灿灿遗群雏。
尔后更五稔，汝等行不扶。
我欲为道肥，汝当为书癯。
富贵何足道，陆机真洪儒。
蕙兰芳（赣州推厅新创池亭、画桥，时宴其中，今小春舞。小春乃吾家小妓也）
杨泽民（宋代）

池亭小，帘幕初下，散飞岛鹜。乍风约云开，遥障几眉横绿。画桥架月，映四岸、垂杨遮屋。绕翠栏满槛，尽是新栽花竹。

风送荷香，凉生冰簟，岂畏炎燠。便催唤双成，看舞相时丽曲。及瓜虽近，要娱我目。教后人行乐，亦非吾独。
滩行曲
俞樾（清代）

天风蓬蓬吹上头，江水汩汩走下流。十里五里作一束，三老失下长年愁。

长年衩衣立蓬底，持篙终月身伛偻。既怜重如挽牛弩，更讶轻若盘蛇矛。

一滩才过一滩又，滩声化作风飕飕。织成一幅光明锦，抛出千点琉璃球。

水中之石何磊磊，飞涝日夜恣簸蹂。直如山径走荦确，岂复江面行夷犹。

长绳曳舟舟不动，短篙撑舟舟仍留。竟须大力负之走，入水学作吴儿泅。

南人乘船如骑马，日月跳掷乾坤浮。天公有意弄奇局，乃于水底生赘瘤。

移山那有夸娥子，贷水更无监河侯。即使舟轻似赤马，何堪滩险如黄牛。

我以丁丑发桐庐，始于庚辰至龙游。自庚迄癸又四日，计程犹未过衢州。

黄头郎既绝有力，青唇妇亦工操舟。而乃入险复出险，迂回不复能豫谋。

殷勤酌酒劳僮仆，勿言臲兀今番尤。平生忠信颇自负，风波虽险何足忧。

再拚滩行四五日，山中稳坐青竹兜。
周宪之用余送赵子雍诗韵作属德祖及余同作二首 其一
程俱（宋代）

嗟我涉世路，有如陆推舟。寻常不可冀，况乃万里流。

安能逐骊騄，超忽十二州。虽然晚闻道，浅瞢如孙休。

往者谢五斗，种瓜从故侯。家山三亩宅，白首遂首丘。

一为饥所驱，复作漫浪游。曲意泯圭角，终然足人尤。

焉知大隐地，亦复怀百忧。
答宇昭师
释惟凤（宋代）

要地无闲日，吟踪肯暂过。林泉归计晚，雨雪向春多。

径僻稀来客，庭荒半长莎。独眠思旧约，寒梦绕烟萝。
春旱二首 其二
张耒（宋代）

风云闲益高，旱色起诸岭。施生泽未渥，晓气挟馀冷。

飞沙碜桃李，碧草思耿耿。麦根不走地，稻垄卧陈梗。

蛟龙且偷安，雷电势欲逞。悯农非我事，刚复念闾井。
题刘松岚观察大观吊武虚谷先生墓诗手卷
俞樾（清代）

先生卓荦人中豪，为民做爹身忘劳。虎而冠者来咆哮，择肉而食谁所教。

缚而杖之无由逃，群羊畏虎声嘈嘈。人生穷达随所遇，安能俯仰如桔槔。

拂衣归去嵩山高，经疾史恙穷秋毫。一旦见睍冰山消，玺书俄受彤廷褒。

公已先赴巫阳招，徒留抔土埋蓬蒿。有客过此歌且谣，其声慨慷心郁陶。

为风为雨为怒涛，笔力斫断生鼍蛟。翩然凤翥鸾翔翱，我披此幅风萧骚。

愿君宝此如琼瑶，长使祖德千秋昭。
送高子益应晋帅之辟并忆啸农梦旦 其二
郑孝胥（清代）

啸农恭笃行，而独称我狂。狂而有不为，吾道殊未光。

之子尝有语，闻之激我肠。相知纵满世，幽隐谁见详？

愿言从子游，楚越空相望。孤弦不成曲，寄声独彷徨。
史佐才读书堂
王之道（宋代）

我闻轮人扁，妙解书中义。
当其听读书，默识圣人意。
忽然释椎凿，有问发兹秘。
虽云圣人语，糟粕岂精粹。
齐侯诘其说，无说当致死。
请以斲轮观，固入要非易。
不徐仍不疾，心手在相契。
是中有数存，非言所能既。
扁也亦何人，所得用至此。
固知斯道在，天下本无二。
观君榜斯堂，令我端拜议。
想见堂中书，填箱溢巾笥。
纵横三万卷，一览悉能记。
左右逢其原，下笔不能缀。
我昔摄东城，君时尚童穉。
如闻侍先公，往矣江之涘。
崎岖三十载，於此忽相值。
出示诸公诗，圭璧烂庭瑞。
君家依水竹，亭台缭幽邃。
作堂於其间，读书乃其事。
嗜好与人殊，可以见君志。
明年冠群英，先正秘书字。
送远曲
张籍（唐代）

吴门向西流水长，水长柳暗烟茫茫。行人送客各惆怅，

话离叙茫倾清觞。吟丝竹，鸣笙簧，酒酣性逸歌猖狂。

行人告我挂帆去，此去何时返故乡。殷勤振衣两相嘱，

世事近来还浅促。愿君看取吴门山，带雪经春依旧绿。

行人行处求知亲，送君去去徒酸辛。
和文与可洋川园池三十首 禊亭
苏轼（宋代）

曲池流水细鳞鳞，高会传觞似洛滨。
红粉翠蛾应不要，画船来往胜于人。
令佐约登息梅岭不克赴次来韵
徐鹿卿（宋代）

撑空一岭镇东隅，未遂登临且按图。城雉峥嵘归眼界，径蛇盘屈透云衢。

句中风月天无尽，物外亭台山不孤。令佐才高当办此，稍容拙者自嬉娱。
赋墨梅
陈著（宋代）

直放而为横出之劲兮，瘦吐而为淡伫之馨。
羌寂寞以自韵兮，而万里其流声。
风霜之表神与次兮，明月在天水在下。
耿耿于其閒兮，于以观我生之清明。
乐游应诏诗
范晔（南北朝）

崇盛归朝阙，虚寂在川岑。山梁协孔性，黄屋非尧心。

轩驾时未肃，文囿降照临。流云起行盖，晨风引銮音。

原薄信平蔚，台涧备曾深。兰池清夏气，修帐含秋阴。

遵渚攀蒙密，随山上岖嵚。睇目有极览，游情无近寻。

闻道虽已积，年力互颓侵。探已谢丹黻，感事怀长林。
春贴子皇帝阁六首 其五
韩维（宋代）

晴日渐消宫瓦雪，和风微散御炉烟。千官拜舞皇恩罢，綵胜金幡下九天。
苏幕遮 述怀
王处一（金朝）

我风狂，真九百。豁荡乾坤，爽气犹嫌窄。大道通融非有隔。地静犹清，寸步轻轻蓦。晚云收，秋月白。万象参罗，灿灿流清色。休道东牟无羽客。妙用玄机，得得真常得。
题段吉先小景三首
晁补之（宋代）

人生何事踏尘埃，闲处胸襟足自开。
不作终南养高价，小山幽桂好归来。
九月十日游象之葆光亭寄曼叔
韩维（宋代）

几负高阳约，蹉跎此岁华。
论心看翠竹，感事对黄花。
寒日凄征雁，清霜急暮鸦。
临风一樽酒，回首意无涯。
念奴娇·水晶宫殿
郑域（宋代）

水晶宫殿，放三千龙女，凌波浮浴。花里雕房分洞户，隐隐钉头浴簇。处子娇羞，碧裙无袖，密护圆瑳玉。堤头微露，半身犹掩金绿。知是紫府筵开，□随纤指，出玲珑窗屋。倩剥霓裳轻手搔，掐损些些香玉。端的中心，密藏芳意，苦苦何时足。巴城憔悴，采歌犹闻新曲。
云山
杜甫（唐代）

京洛云山外，音书静不来。神交作赋客，力尽望乡台。

衰疾江边卧，亲朋日暮回。白鸥元水宿，何事有馀哀。
看松庵
陶安（明代）

太古有积翠，怪虬托窟宅。皮鳞老阅岁，髯发硬如戟。

爪擘层云开，夜攫明月食。偃跃天可依，忍冷冬不蛰。

路绝人罕到，一士卧空壁。每从晨启扉，终日对森碧。

相看久无厌，稚子笑成癖。昔自初览时，万松皆历历。

凉阴羃窗几，深黛滴岩石。无乃肉眼观，玩物犹滞迹。

迩来坐庵中，一松了无觌。不在形色求，能以神气得。

坚朴藏大用，后凋秉天德。幽怀与俱化，此境遂真适。

好风忽相过，清音起寞寂。